Ngohe Aromatawai: He waiata mō te kapa haka

**Paerewa Paetae Ngā Toi Puoro 91701:** Te whakaoti mahi toi e whakatakoto ana i tētahi māramatanga i roto i ngā toi puoro

**Aronga:** Ngā ToiPuoro 1.4B v1

**Whiwhinga:** 6

**Te Horopaki**

Ko tā koutou nā mahi he tito i tētahi waiata mō tō kapa haka.

Mā koutou ko tō rōpū te waiata e tito, ā, ka hāngai ki tētahi kaupapa o te wā. Mā koutou ko tō rōpū te tūmomo puoro e kōwhiri hei hāpai i tā koutou waiata.

Ka aromatawaingia tōu mārama me tāu āhei ki te tito waiata (te puoro me ngā kupu) i kōwhiri ai koutou e honohono haere ai i te puoro, ngā huānga puoro, ngā pūkenga puoro me ngā huānga toi kia whaitake ai te waiata.

**Hei Mahi**

Matapakihia ā-rōpū te kaupapa o te waiata. Āta whakaarohia te tino ahunga mai o taua kaupapa me ngā kōrero kua puta mai, ko wai mā ngā tāngata, āhua tangata rānei e kaha pāngia nei e taua take, ā, ki ō koutou ake whakaaro, ka pēhea anō te take nei e whakatinanahia hei waiata. Tuhia ō koutou whakaaro/kōrero katoa ki ō koutou ake hautaka.

Titoa tētahi waiata e whakapuaki atu ana i ēnei kōrero. Whakaritea kia tūhono ai te reo waiata, ngā huānga puoro, ngā pūkenga puoro me te kaupapa kia rongo ai ngā kaiwhakarongo i te rerehua o te waiata. Whakaharatau koutou ko tō tira kia kounga ai te putanga mai o te waiata.

Whakaaturia, hopukina rānei tō waiata hei whakaarotanga mā tō kaiako.

**Taunakitanga:** **Ngā Toi Puoro 91701 He waiata mō te kapa haka**

|  |  |  |
| --- | --- | --- |
| **Taunakitanga mō te Paetae**  | **Taunakitanga mō te Kaiaka**  | **Taunakitanga mō te Kairangi**  |
| * Ka whakamahi i ngā momo pūkenga, ngā huānga me ngā tukanga toi kia puta mai ai tētahi mahi toi nāna ake.

 *Hei tauira:**Kua whakatakotoria te kaupapa.**Kua whakamahia mai he ariā e kapo ana i te rerehua o te waiata me ngā kupu hei hāpai i te ariā.**Ko ngā pūkenga toi kua tautohua ko ngā reo matatini e hāngai ana ki te kaupapa.**Ko ngā huānga toi kua whakaahuatia ko te rangi, te ūngeri, te tangiata, te tūmomo puoro, ngā kupu hoki hei whakaatu mai i ngā āhua kua whakamahia.**Kua whakamārama i te take e ngākaunuitia ai tēnei kaupapa whakahirahira hoki.* | * Ka whakawhānui i te āhua o ngā momo pūkenga, ngā huānga, me ngā tukanga toi.
* Kei ngā mahi toi te māramatanga o tētahi tirohanga ki te ao.

*Hei tauira:**Kua whakawhānuihia ngā āhua i tana kaupapa whakahirahira, pēnei i ngā pūkenga toi, te oro, te whakatangitangi puoro me ngā tūmomo puoro kua whakamahia me te tino kaupapa o ēnei rawa ki tana waiata.**Kua whakamāramahia te takenga mai o te puoro me ngā hua o te mahi toi ki te kapa me ngā tūmomo puoro toi hei kawe i te ia o te kaupapa. Ko ngā huānga ka rangona, ko ngā rangi, ngā ūngeri, te tatangi, me te tau o te manawataki hei kawenga mō te waiata.**Kua whakawhānui ake i ētahi wāhanga kua rangahautia hei hāpai ake i te kaupapa.* *Kua whakawhānui ake i ōna wheako whaiaro me te whai taunakitanga o te mahinga toi kia tautoko i ētahi o ngā whaiaro.*  | * Ka whai māramatanga ki ngā mahi toi ka whakaaturia.
* Ka puta ngā taha rerehua kia rere pai ai ngā mahi toi.
* Ka tau te whakamāori i ngā momo pūkenga, ngā huānga me ngā tukanga toi kia hāngai ai ki ngā horopaki huhua noa.

*Hei tauira:**Kua āta whakamāramahia tana hautaka whaiaro kia mārama ai tana kaupapa whakahirahira me ngā tukanga puoro ka whāia.**Kua whai māramatanga ngā taha rerehua me tōna tirohanga ki te ao mō tana kaupapa.**Kua whakamāori atu i ngā pūkenga i whakamahia kia waihanga mai i tana waiata e hāngai ana ki tana kaupapa me ngā puoro kua whakauru kia kounga te putanga mai.* *Kua tika te whakamahi i te reo matatini e āta whakawhānui ana i ngā whakamāoritanga kia mārama te hunga whakarongo.**Kua kitea hoki te tūhonotanga o te hautaka whaiaro i tana kaupapa.**Kua rongo i ngā taha rerehua e kawe ana i te kaupapa.* |